# Tredje energimarkedspakke og offentlig eierskap til utenlandskabler

Norge er en stormakt på energifeltet, og vi har offensive interesser av at energiutveksling mellom landene blir godt regulert i Europa.

Det europeiske energi- og klimasamarbeidet har tjent Norge vel. Internasjonalt har dette samarbeidet bidratt sterkt til at verden fikk på plass Paris- avtalen. Internt i Europa har samarbeidet om energi- og klimapolitikk bidratt til lavere utslipp, og en sterkere satsing på fornybar energi og energieffektivisering.

Det europeiske energi- og klimasamarbeidet sikrer også energilandet Norge adgang til det europeiske kraftmarked, både for gass og vår fornybare kraft. Dette er sentralt for vår økonomi og velferd. Gode mellomlandsforbindelser sikrer at Norge kan eksportere fornybar kraft når prisene er gode, og importere kraft når vi selv trenger det. I flere dager i den kalde perioden i vinter har Norge importert kraft fra Europa. Slik har vi unngått at kraftprisene har blitt svært høye. Mellomlandsforbindelser er sentral infrastruktur for landet vårt, og bør være under offentlig eie og kontroll.

Dersom Norge sier nei til EUs 3 energimarkedspakke, begynner vi i praksis arbeidet med å trekke oss ut av det europeiske energisamarbeidet. Det ville svekket klimaarbeidet og heller ikke være i tråd med Norges økonomiske interesser.

På denne bakgrunn mener Oslo Arbeiderparti at:

* Alle mellomlandandsforbindelser skal eies og drives av Statnett
* Norge bør si ja til EUs 3. energimarkedspakke
* De åtte forutsetningene Arbeiderpartiets landsstyre har vedtatt skal legges til grunn for det videre arbeidet med denne saken